Ντανιέλ Νταριέ

Η Ντανιέλ Νταριέ (γαλλικά: Danielle Darrieux, γεννήθηκε στο Μπορντώ το 1917, πέθανε στο Μπουά-λε-Ρουά το 2017) ήταν Γαλλίδα ηθοποιός του θεάτρου, της τηλεόρασης και του κινηματογράφου, καθώς και τραγουδίστρια και χορεύτρια.

Άρχισε την καριέρα της το 1931 και εμφανίστηκε σε περισσότερες από 110 ταινίες. Η καριέρα της επί οκτώ δεκαετίες υπήρξε μια από τις μεγαλύτερες στην ιστορία του γαλλικού κινηματογράφου.

 Βιογραφία 
Η Ντανιέλ Νταριέ γεννήθηκε στο Μπορντώ την 1η Μαΐου 1917, κατά τον Α΄ Παγκόσμιο Πόλεμο. Ο πατέρας της Ζαν Νταριέ ήταν γιατρός που υπηρετούσε στο γαλλικό στρατό, η μητέρα της είχε γεννηθεί στην Αλγερία. Ο πατέρας της πέθανε όταν ήταν επτά ετών.

Μεγάλωσε στο Παρίσι. Άρχισε την καριέρα της το 1931 σε ηλικία 14 ετών, όταν συμμετείχε σε διαγωνισμό και κέρδισε ρόλο στην ταινία Le Bal (Ο Χορός, 1931). Η ομορφιά της σε συνδυασμό με τη φωνή και τις χορευτικές της ικανότητες οδήγησαν σε πολλές άλλες προτάσεις. Έγινε γνωστή με την ταινία Μάγιερλινγκ (1936).

Το 1935, η Νταριέ παντρεύτηκε τον σκηνοθέτη - σεναριογράφο Ανρί Ντεκουέν, που την ενθάρρυνε να δοκιμάσει στο Χόλυγουντ. Υπέγραψε ένα επταετές συμβόλαιο με τα Universal Studios και πρωταγωνίστησε στο The Rage of Paris (1938) με τον Ντάγκλας Φέρμπανκς τον νεότερο. Μετά από σύντομη παραμονή, επέστρεψε στο Παρίσι.

Κατά τη γερμανική κατοχή της Γαλλίας στον Β΄ Παγκόσμιο Πόλεμο, η Νταριέ συνέχισε να δραστηριοποιείται στον κινηματογράφο, στην Continental Films, τη μόνη εταιρεία παραγωγής ταινιών που επιτρέπονταν στην κατεχόμενη Γαλλία, στάση που επικρίθηκε σοβαρά από τους συμπατριώτες της στην Απελευθέρωση. Πήρε διαζύγιο και στη συνέχεια το 1942 παντρεύτηκε τον Πορφύριο Ρουμπιρόζα, διπλωμάτη της Δομινικανής Δημοκρατίας και διαβόητο πλεϊμπόι. Οι αντιναζιστικές απόψεις του Ρουμπιρόζα οδήγησαν στην αναγκαστική διαμονή του στη Γερμανία. Η Νταριέ συμφώνησε να κάνει μια διαφημιστική περιοδεία στη Γερμανία για να εξασφαλίσει την απελευθέρωσή του, την οποία πέτυχε. Το ζευγάρι έζησε στην Ελβετία μέχρι το τέλος του πολέμου και χώρισε το 1947. Το 1948, η Νταριέ παντρεύτηκε τον ελληνικής καταγωγής σεναριογράφο τον Ζωρζ Μιτσικιντές και έζησαν μαζί μέχρι το θάνατό του το 1991.

Η Ντανιέλ Νταριέ πέθανε στις 18 Οκτωβρίου του 2017 στο Μπουά-λε-Ρουά, σε ηλικία 100 ετών.

 Καριέρα 
Στη διάρκεια της καριέρας της συνεργάστηκε με πολλούς από τους κορυφαίους σκηνοθέτες και αστέρες του ευρωπαϊκού και αμερικανικού κινηματογράφου, όπως ο Ντάγκλας Φέρμπανκς Jr., ο Τζόζεφ Λ. Μάνκιεβιτς, ο Τζέιμς Μέισον, ο Σαρλ Μπουαγιέ, ο Ζυλιέν Ντυβιβιέ, ο Ζακ Ντεμί, ο Ρίτσαρντ Μπάρτον, η Κατρίν Ντενέβ, η Τζίνα Λολομπριτζίντα κ.α. Μία από τις τελευταίες πιο γνωστές ταινίες της ήταν η κωμωδία «8 Γυναίκες» (2002) του Φρανσουά Οζόν με την Κατρίν Ντενέβ, τη Φανί Αρντάν και την Ιζαμπέλ Ιπέρ. Το 2003, ερμήνευσε μόνη της στη σκηνή το «Αγαπητέ Θεέ» (Oscar et la dame rose) του Ερίκ-Εμανουέλ Σμιτ, για το οποίο έλαβε το θεατρικό βραβείο Μολιέρος. Το 2010 εξακολουθούσε να εργάζεται για τον κινηματογράφο και την τηλεόραση.

 Επιλεγμένη φιλμογραφία 

 Mayerling (Μάγιερλινγκ, 1936)
 The Rage of Paris (1938)
 Ruy Blas (1948)
 La Ronde (Ο Κύκλος του Έρωτα, 1950)
 Young and Pretty (1951)
 Le Plaisir (Η Ηδονή,1952)
 5 Fingers (Υπόθεση Κικέρων, 1952)
 Madame de... (Η άγνωστη κυρία, 1953)
 Alexander the Great (Ο Μέγας Αλέξανδρος, 1956)
 Αν μιλούσε το Παρίσι (1956)
 Έγκλημα στο δάσος της βουλώνης (1958)
 Ένας προδότης μεταξύ μας! (1959)
 Τα λιοντάρια αφέθηκαν ελεύθερα (1961)
 Les Demoiselles de Rochefort (Τα Κορίτσια του Ροσφόρ, 1967)
 Η συμμορία του παπά (1976)
 Le lieu du crime (Ο τόπος του εγκλήματος, 1986)
 8 Γυναίκες (2002)
 Persepolis (Περσέπολις, 2007)

 Παραπομπές 

Εξωτερικοί σύνδεσμοι


Κατηγορία:Γαλλίδες ηθοποιοί κινηματογράφου
Κατηγορία:Γαλλίδες ηθοποιοί θεάτρου